b'\n_START_ARTICLE_\nIonisidos\n_START_PARAGRAPH_\nIonisidos on vahvan s\xc3\xa4hk\xc3\xb6isen vetovoiman ilmentym\xc3\xa4, jota esiintyy negatiivisten ja positiivisten ionien v\xc3\xa4lill\xc3\xa4. Ionisidosten muodostamaa yhdistett\xc3\xa4 kutsutaan ioniyhdisteeksi tai suolaksi. Poolisen kovalenttisen sidoksen ja ionisidoksen rajaksi m\xc3\xa4\xc3\xa4ritell\xc3\xa4\xc3\xa4n usein elektronegatiivisuusero 1,7. Mik\xc3\xa4li atomien elektronegatiivisuuksien v\xc3\xa4linen ero on t\xc3\xa4m\xc3\xa4n verran tai korkeampi, on sidoksella selke\xc3\xa4 ioniluonne. Selv\xc3\xa4\xc3\xa4 rajaa kovalenttisen ja ionisidoksen v\xc3\xa4lill\xc3\xa4 ei kuitenkaan ole, koska elektronegatiivisuuseron kasvaessa sidoksen ioniluonne kasvaa asteittain. Ionisidos on vahva sidostyyppi, mist\xc3\xa4 johtuen ioniyhdisteill\xc3\xa4 on korkea sulamis- ja kiehumispiste._NEWLINE_Ionisidos muodostuu elektropositiivisen metallin ja elektronegatiivisen ep\xc3\xa4metallin tai moniatomisen ionin v\xc3\xa4lille. Moniatominen ioni on muodostunut kovalenttisin sidoksin toisiinsa liittyneist\xc3\xa4 atomeista. Elektronegatiivisempi osapuoli vet\xc3\xa4\xc3\xa4 sidoselektroneja niin voimakkaasti puoleensa, ett\xc3\xa4 ne k\xc3\xa4yt\xc3\xa4nn\xc3\xb6ss\xc3\xa4 siirtyv\xc3\xa4t sille kokonaan. T\xc3\xa4ll\xc3\xb6in elektropositiivinen ioni (kationi) saa positiivisen varauksen ja elektronegatiivinen ioni (anioni) puolestaan negatiivisen varauksen._NEWLINE_Ioniyhdisteess\xc3\xa4 jokainen ioni pyrkii saamaan l\xc3\xa4helleen mahdollisimman monta erivarauksista ionia ja pit\xc3\xa4m\xc3\xa4\xc3\xa4n samanvarauksiset ionit mahdollisimman et\xc3\xa4\xc3\xa4ll\xc3\xa4. T\xc3\xa4st\xc3\xa4 seuraa, ett\xc3\xa4 ioniyhdiste kiteytyy sopivissa olosuhteissa s\xc3\xa4\xc3\xa4nn\xc3\xb6lliseksi kolmiulotteiseksi hilarakenteeksi, ionihilaksi. Ionihila pysyy koossa s\xc3\xa4hk\xc3\xb6isten vetovoimien vaikutuksesta._NEWLINE_Hyv\xc3\xa4 esimerkki suolasta on natriumkloridi eli ruokasuola. Se koostuu Na\xe2\x81\xba- ja Cl\xe2\x81\xbb-ioneista, joiden elektronegatiivisuusero on 2,1. Natriumkloridilla on kuutionmuotoinen ionihila, jossa kukin kloridi-ioni sitoutuu kuuteen natriumioniin ja kukin natriumioni vastaavasti kuuteen kloridi-ioniin._NEWLINE_Kiteiset ioniyhdisteet ovat yleens\xc3\xa4 heikkoja s\xc3\xa4hk\xc3\xb6njohteita, sill\xc3\xa4 niill\xc3\xa4 ei ole vapaita varauksenkuljettajia, kuten elektroneja. Suolojen vesiliuokset ja sulatteet sen sijaan johtavat usein hyvin s\xc3\xa4hk\xc3\xb6\xc3\xa4.'